Twee gou vas ná moord op polisiebeampteArgieffoto: SAPD Twee verdagtes is binne 24 uur nadat ’n polisiebeampte doodgeskiet is, in hegtenis geneem. Die adjudant-offisier, wat nie aan diens was nie, is Donderdagaand in Eldoradopark, Gauteng, doodgeskiet. Twee verdagtes, 35 en 40 jaar oud, is in Eldoradopark in hegtenis geneem nadat die polisie ŉ 72-uur-aksieplan in werking gestel het, het kol. Brenda Muridili, polisiewoordvoerder, gesê. ’n Span, bestaande uit lede van die Valke, die honde-eenheid en die Johannesburgse metropolisie, was by die inhegtenisneming betrokke. “Die motief vir die moord moet nog vasgestel word,” het Muridili gesê en bygevoeg dat verdere ondersoek intussen ingestel word om vas te stel of die verdagtes moontlik aan ander misdade verbind kan word. Die beampte was glo besig om met iemand te gesels toe een van die verdagtes nader gekom en op hom losgebrand het. Die beampte is op die toneel dood verklaar nadat hy verskeie skietwonde aan sy bolyf opgedoen het. Genl. Khehla John Sitole, provinsiale polisiekommissaris, het die inhegtenisnemings verwelkom. “Ek doen ’n beroep op die ondersoekspan om ’n sterk saak teen die verdagtes in die hof voor te lê sodat hulle swaar gestraf kan word.”